2025. gada 16. jūlijā

Informācija plašsaziņas līdzekļiem

**Papildu saskaņotie vilcienu reisi nedēļas nogalēs no Tallinas uz Rīgu**

**No 18. jūlija vilcienu pasažieriem nedēļas nogalēs būs pieejams vēl viens reisu savienojums maršrutā Tallina–Tartu–Rīga.**

Latvijas vilciena pasažieru pārvadātājs Vivi un Igaunijas pārvadātājs Elron ir saskaņojuši vilcienu kustības grafikus, lai piektdienās, sestdienās un svētdienās nodrošinātu ērtu pārsēšanos Valgā. Vilciens no Tallinas izbrauks pulksten 13.23, no Valgas – pulksten 17.37 un Rīgā ieradīsies pulksten 20.17. Pārsēšanās Valgas stacijā notiek vienas platformas ietvaros un aizņem aptuveni 7 minūtes.

**Vivi valdes priekšsēdētājs Raitis Nešpors norāda**: “Šogad atklātais maršruts Tallina–Rīga–Viļņa jau ir sevi pierādījis, neskatoties uz nepieciešamību pārsēsties Valgā. Vilcienu maršruti starp Baltijas valstīm ir pieprasīti un nepieciešami. Arvien lielāku interesi redzam arī par savienojumu Rīga–Tartu–Tallina, tāpēc turpinām sadarboties ar partneriem, lai nodrošinātu vēl vairāk ērtu un savstarpēji saskaņotu braukšanas iespēju ar pārsēšanos. To apliecina arī statistika – šī gada pirmajā pusgadā pārvadāto pasažieru skaits maršrutā Rīga–Valga ir pieaudzis par vairāk nekā 80%, salīdzinot ar attiecīgo periodu pērn. Tas liecina, ka pasažieri novērtē starptautiskos vilcienu savienojumus un arvien biežāk izvēlas ērtu, uzticamu un videi draudzīgu pārvietošanās veidu.”

**Elron izpilddirektors Lauri Betlems** uzsver: “Interese par vilcienu satiksmi starp Igauniju un Latviju kopš gada sākuma ir pakāpeniski augusi. Tāpēc esam vēl ciešāk saskaņojuši grafikus ar mūsu dienvidu kaimiņiem, lai ieviestu otru nedēļas nogales savienojumu uz Rīgu ar pārsēšanos. Diemžēl šobrīd nav iespējams izveidot atbilstošu atpakaļceļa savienojumu no Rīgas, ņemot vērā intensīvo dzelzceļa pārbūvi posmā Tapa–Tartu.”

Atgādinām, ka šī gada sākumā ieviestajos reisu savienojumos starp Tallinu, Rīgu un Viļņu vilciens no Tallinas katru dienu izbrauc pulksten 10.10, no Valgas uz Rīgu kursē pulksten 14.11. Savukārt Tallinas virzienā no Rīgas vilciens izbrauc katru dienu pulksten 11.20, no Valgas – pulksten 14.10. Vairāk informācijas: <https://www.vivi.lv/lv/informacija-pasazieriem/reisi-uz-vilnu-un-tallinu/>

Par vilcienu kustības sarakstiem, biļešu iegādi vai citiem ar braucieniem saistītiem jautājumiem aicinām sazināties ar Vivi Klientu apkalpošanas centru, zvanot pa diennakts bezmaksas tālruni 8760.

**Par vilciena pasažieru pārvadātāju Vivi:**

Vivi ir Baltijā lielākais dzelzceļa pasažieru pārvadātājs, kas nodrošina drošus un precīzus pasažieru pārvadājumus modernos un ērtos vilcienos. Izpildīto reisu precizitātes ziņā uzņēmums ir viens no precīzākajiem dzelzceļa pasažieru pārvadātājiem Eiropā un Baltijā, precizitātes rādītājam pārsniedzot 98%. 2024. gadā Vivi vilcieni pārvadāja 19,4 miljonus pasažieru. Uzņēmums sniedz būtisku ieguldījumu Latvijas tautsaimniecībā, nodrošinot iedzīvotāju mobilitāti un nodarbinot vairāk nekā 950 darbinieku.

**Papildu informācijai:**

Sigita Paula

Vivi Komunikācijas un mārketinga daļas vadītāja

sigita.paula@vivi.lv, 28303346